(3)

odjeljak VIII. mijenja se kako slijedi: (a) u uvodnom dijelu točka 1. zamjenjuje se sljedećim: „1. Ovaj se odjeljak ne primjenjuje na školjkaše, bodljikaše, plaštenjake i morske puževe ako se živi stavljaju na tržište. Izuzimajući poglavlja I. i II., ovaj se odjeljak primjenjuje na te životinje ako se one ne stavljaju na tržište žive, pri čemu moraju biti dobivene u skladu s odjeljkom VII. Za potrebe ovog odjeljka „pothlađivanje” znači postupak kojim se temperatura svježeg proizvoda ribarstva snižava na razinu između početne točke zamrzavanja ribe i razine od približno 1 do 2 °C niže. Ovaj se odjeljak primjenjuje na odmrznute, neprerađene proizvode ribarstva i svježe proizvode ribarstva u koje su dodani prehrambeni dodaci u skladu s odgovarajućim zakonodavstvom Unije.”; (b) u poglavlju III. točka A. zamjenjuje se sljedećim: „A. ZAHTJEVI ZA SVJEŽE PROIZVODE RIBARSTVA 1. Cijeli i eviscerirani svježi proizvodi ribarstva mogu se prevoziti i skladištiti u ohlađenoj vodi na plovilu. Nakon iskrcaja mogu se nastaviti prevoziti u ohlađenoj vodi te prevoziti iz objekata akvakulture dok ne stignu u objekt na kopnu u kojem se obavlja bilo koja djelatnost osim prijevoza ili skladištenja. Kad se upotrebljavaju spremnici od troslojnog polietilena napunjeni vodom i ledom, cijeli i eviscerirani svježi proizvodi ribarstva mogu se prevoziti nakon što stignu u objekt na kopnu u kojem se obavlja bilo koja djelatnost osim prijevoza ako su ispunjeni zahtjevi iz poglavlja VIII. točke 1. podtočke (a). 2. Ako se rashlađeni, nepakirani proizvodi ne distribuiraju, otpremaju, pripremaju ili prerađuju odmah nakon dopreme u objekt na kopnu, moraju se uskladištiti na ledu u odgovarajućem prostoru ili, u slučaju cijelih ili evisceriranih svježih proizvoda ribarstva, u spremnicima od troslojnog polietilena izrađenima od izolacijskog materijala i napunjenima ledom i vodom. 3. Led se mora obnavljati onoliko često koliko je to potrebno. Kad se upotrebljavaju spremnici od troslojnog polietilena napunjeni vodom i ledom, oni moraju biti čisti i neoštećeni. Temperatura vode mora biti što bliže 0 °C, a voda mora prekrivati svu ribu. Led mora prekriti cijelu površinu vode unutar spremnikâ tako da su sve ribe ispod sloja leda. 4. Pakirani svježi proizvodi ribarstva moraju se ohladiti do temperature koja je približna temperaturi otapajućeg leda. 5. Postupci poput uklanjanja glava i evisceracije moraju se odvijati higijenski. Ako je evisceracija moguća s tehničkog i komercijalnoga gledišta, mora se obaviti što prije nakon ulova ili istovara proizvoda. Proizvodi se moraju odmah i temeljito oprati nakon tih postupaka. 6. Postupci kao što je filetiranje ili rezanje na komade moraju se obavljati tako da se izbjegne kontaminacija ili onečišćenje odrezaka ili komada. Odresci i komadi ne smiju ostati na radnim stolovima dulje nego što je potrebno za njihovu pripremu. Odresci i komadi moraju se zapakirati i prema potrebi ambalažirati te se moraju ohladiti što prije nakon pripreme. 7. Spremnici koji se upotrebljavaju za otpremu ili skladištenje nepakiranih pripremljenih svježih proizvoda ribarstva koji se čuvaju na ledu moraju osiguravati da se voda koja nastaje otapanjem leda odstrani i ne ostane u dodiru s proizvodima ribarstva.”; (c) u poglavlju VIII. točka 1. zamjenjuje se sljedećim: „1. Tijekom prijevoza proizvodi ribarstva se moraju održavati na propisanoj temperaturi. Osobito: (a) svježi proizvodi ribarstva, odmrznuti neprerađeni proizvodi ribarstva te kuhani i ohlađeni proizvodi od rakova i mekušaca moraju se održavati na temperaturi koja je približna temperaturi otapajućeg leda. Kad se spremnici od troslojnog polietilena napunjeni vodom i ledom upotrebljavaju za prijevoz cijelih i evisceriranih proizvoda ribarstva, led mora biti postojan tijekom cijelog postupka skladištenja/prijevoza, koji se mora odvijati na kontroliranoj temperaturi. Prijevoz i skladištenje cijelih i evisceriranih svježih proizvoda ribarstva u spremnicima od troslojnog polietilena napunjenima vodom i ledom ne smije trajati dulje od tri dana; (b) zamrznuti proizvodi ribarstva, osim cijele ribe početno zamrznute u salamuri namijenjene proizvodnji konzervirane hrane, moraju se tijekom prijevoza održavati na ujednačenoj temperaturi koja u svim dijelovima proizvoda iznosi najviše –18 °C, uz dopuštena kratkotrajna odstupanja prema gore od najviše 3 °C; (c) ako se za prijevoz svježih proizvoda ribarstva primjenjuje postupak pothlađivanja, dozvoljava se prijevoz u kutijama bez leda pod uvjetom da je na kutijama jasno naznačeno da sadržavaju pothlađene proizvode ribarstva. Pothlađeni proizvodi ribarstva tijekom prijevoza moraju ispunjavati zahtjeve u pogledu temperature koja u središtu proizvoda mora iznositi između –0,5 i –2 °C. Prijevoz i skladištenje pothlađenih proizvoda ribarstva ne smije trajati dulje od pet dana.”;